BOSNA I HERCEGOVINA

FEDERACIJA BOSNE I HERCEGOVINE

SREDNJOBOSANSKI KANTON 

OPĆINSKI SUD U TRAVNIKU 

Broj: 51 0 St 245006 26 St

Travnik, 15.10.2026. godine 

              Općinski sud u Travniku, stečajni sudija Senad Murtić, u stečajnom postupku nad stečajnim dužnikom ZENIT d.o.o. Travnik-u stečaju, Dolac na Lašvi, Travnik, koga zastupa stečajni upravnik Željko Lončar iz Travnika, Fatmić bb, odlučujući o provođenju stečajnog postupka, van ročišta dana 15.10.2026. godine, donio je: 

          R J E Š E N J E


Zaključuje se stečajni postupak nad stečajnim dužnikom ZENIT d.o.o. Travnik-u stečaju, Dolac na Lašvi, Travnik, upisano u sudski registar Općinskog suda u Travniku, MBS 51-01-1852-09 (stari broj I-295), JIB 4236065850000.

Nalaže se registru privrednih društava Općinskog suda u Travniku da po pravosnažnosti ovog rješenja izvrši brisanje iz sudskog registra privredno društvo ZENIT d.o.o. Travnik, Dolac na Lašvi, Travnik, upisano u sudski registar Općinskog suda u Travniku, MBS 51-01-1852-09 (stari broj I-295), JIB 4236065850000.
Obrazloženje 

Predlagač Ivanka Gelo direktor društva ZENIT d.o.o. Travnik je ovom sudu dana 21.04.2026. godine podnijela prijedlog za otvaranje stečajnog postupka nad imovinom privrednog društva ZENIT d.o.o. Travnik. U prijedlogu navodi da razlog za pokretanje stečajnog postupka temelji na odredbi člana 6. stav 2. Zakona o stečaju, jer postoje osnovane indicije da društvo ubuduće neće moći izvršavati dospjele obaveze po njihovom dospijeću (prijeteća platežna nesposobnost), te da se buduće obaveze neće moći u potpunosti izmiriti iz imovine dužnika. Zbog prijeteće platežne nesposobnosti prijeti blokada računa, kada će isti biti insolventan, te neće biti u mogućnosti izmirivati svoje dospjele obaveze. Sud je izvršio uvid u isprave priložene uz prijedlog, te je utvrdio da na osnovu podnesene dokumentacije sud nije u mogućnosti da sam procijeni postojanje svih neophodnih zakonskih uslova za otvaranje stečajnog postupka, te je naložio predlagaču da uplati predujam za pokriće troškova prethodnog stečajnog postupka.
Nakon toga,  rješenjem ovog suda broj 51 0 St 245006 26 St od 04.05.2026. godine, pokrenut je prethodni stečajni postupak radi utvrđivanja postojanja uslova za otvaranje stečajnog postupka nad stečajnim dužnikom ZENIT d.o.o. Travnik, a za privremenog stečajnog upravnika imenovan je Željko Lončar iz Travnika. Privremeni stečajni upravnik je ovom sudu podnio izvještaj o radu o poduzetim radnjama u toku prethodnog postupka i stanju imovine u društvu od 01.06.2026. godine. U izvještaju navodi da je dana 18.05.2026. godine obavio sastanak s direktoricom stečajnog dužnika, Ivankom Gelo, kao i s Nikom Dujo knjigovođom koji je vodio poslovne knjige (licenca 1989/5). Upoznali su ga da dužnik već duži vremenski period ne obavlja djelatnost, da su po njihovim saznanjima sve obaveze dužnika izmirene, te u skladu sa situacijom, namjera je da dužnik prestane obavljati djelatnost zbog nemogućnosti organizacije istog te izvršiti brisanje iz sudskog registra poslovnih subjekata, zbog čega je pokrenut stečajni postupak. Prijedlog za pokretanje stečajnog postupka je podnijela zakonska zastupnica dužnika, direktorica Ivanka Gelo, zakonski je opravdan i podnesen u skladu s članom 58. Zakona. Na osnovu uvida u Registar pravnih lica Porezne uprave Federacije BiH – uplatioci doprinosa, od 26.12.2025. godine, stečajni dužnik nema ni jednog uposlenog. 
Privremeni stečajni upravnik je preuzeo, po podnesenom prijedlogu, dostavljenu dokumentaciju od strane dužnika u kojoj su dostavljeni i dokazi o materijalnoj imovni dužnika u vidu nekretnina i vozila. Dostavljeno je uvjerenje Ministarstva unutrašnjih poslova SBK, Odsjek za administraciju Travnik, broj 03/18-10-6-6-71/26 DK od 31.03.2026. godine kojim se potvrđuje da dužnik nema registrovano vozilo u evidenciji, odnosno da ne prolazi službene evidencije kao vlasnik vozila. Dužnik je dostavio i uvjerenje  broj 04-26-7-1373/26-1 od 27.03.2026. godine izdato od Službe za urbanizam, građenje, katastar  i imovinsko-pravne poslove-Odsjek za katastar Općine Travnik, u kojem se navodi da dužnik nije upisan kao nosilac prava u katastarskom operatu. Isto tako, dostavljeno je i uvjerenje Zemljišnoknjižnog ureda, Općinskog suda Travnik broj 051-0-Nar-26-003239 od 16.04.2026. godine u kojem se navodi da dužnik nije upisan kao vlasnik nekretnina u Zemljišnoj knjizi pomenutog ureda. S obzirom da je dužnik dostavio navedena uvjerenja te da su ista izdata na u periodu od 27.03. do 16.04.2026. godine, smatram da se ista, shodno trenutku izdavanja, mogu prihvatiti kao relevantna i validna po ovom osnovu.
Dužnik je između ostalog dostavio i izvještaj Centralne banke BiH o računima poslovnog subjekta od 10.048.2026. godine iz kojeg je vidljivo da je transakcioni račun dužnika kod UniCredit bank dd Sarajevo, broj 3389002210533010 aktivan, kao i aktivan devizni račun kod iste banke, broj 3386704840472397. U sklopu navedenih računa na transakcionom računu, a po osnovu dostavljenih izvoda iz Unicredit banke  zaključno s 30.04.2026. godine zatečno stanje glasi: transakcioni račun broj  3389002210533010 iznos od 3.162,44 KM, na dan 18.05.2026. godine po osnovu faktura dobavljača isplaćen je iznos od 945,81 KM tako da je novi iznos na računu 2.216,63 KM, devizni račun broj 3386704840472397 iznos od 682,43 KM, ukupno 2.899,06 KM. Privremeni stečajni upravnik je upozorio direktoricu dužnika, da bi shodno rješenju o pokretanju prethodnog postupka, platni promet putem transakcionog i deviznog računa dužnika trebao bi biti obustavljen, jer su i finansijska sredstava imovina o kojoj se treba starati privremeni stečajni upravnik.
Uvidom u dostavljenu dokumentaciju utvrđeno je da je dužnik dostavio bilans stanja na dan 31.03.2026. g. i izvještaj o ukupnom rezultatu - račun dobiti i gubitaka za period 01.01.31.03.2026. godine, koji su sačinjeni na obrascima propisanim članom 36. Zakona o računovodstvu i reviziji („Sl. novine FBiH“ br. 15/21), koji su dostavljeni uz prijedlog za pokretanje stečajnog postupka. Dostavljeni finansijski izvještaji su potpisani i ovjereni od strane certificiranog računovođe Nike Duje iz Novog Travnika, broj licence 1989//5. Isto tako, dostavljen je i bruto bilans na dan 30.04.2026 godine, uvjerenje Kantonalnog poreznog ureda Novi Travnik, Ispostava Travnik broj 13-6/1-12-5-4762/26 od 20.04.2026. godine da dužnik nema duga po osnovu javnih prihoda. Dužnik je dostavio i izjavu direktorice da je dužnik izmirio sve obaveze prema zaposlenima. Uvidom u portal Porezne uprave FBiH, utvrđeno je da dužnik nema nijednog zaposlenog u radnom odnosu.
Za potrebe utvrđivanja činjeničnog stanja po pitanju imovine dužnika stalnih sredstava i opreme, potraživanja i obaveza, kao osnove za izradu izvještaja, izvršen je uvid u bilans stanja na dan 31.03.2026. godine i izvještaj o ukupnom rezultatu - račun dobiti i gubitaka za period 01.01.- 31.03.2026. godine. U Bilansu stanja na 31.03.2026. godine evidentirana je aktiva dužnika kratkoročna imovina 31.127 KM, a koja se sastoji od: zalihe (roba) 1.573 KM, potraživnja od kupaca u zemlji 70,00 KM, novac i novčani ekvivalenti 19.972 KM, akontacija poreza na dobit 8.503 KM, ostala imovina i potraživanja 1.009 KM. U Izvještaju o ukupnom rezultatu za period 01.01. – 31.03.2026. godine na prihodovnoj strani iskazao prihod od 1,00 KM po osnovu prihoda od kamata, a drugi prihodi iz tekućeg poslovanja nisu evidentirani. U istom izvještaju, na rashodovnoj strani iskazani su rashodi u ukupnom iznosu od 2.641 KM, te je shodno tome iskazan gubitak za izvještajni period 2.640 KM (ras. 2.641 – pr. 1 KM). Uz navedeni bilans stanja i izvještaj, dužnik je priložio i sve prateće izvještaje i propisane obrasce, između i ostalog porezni bilans za period 01.01. – 31.03.2026. godine. Dužnik je dana 17.04.2026. godine donio odluku o isplati akumulirane dobiti broj: 17-IV /26, kojom se definiše isplata dijela ostvarene dobiti u iznosu 12.500,00 KM. Uz dostavljenu ddluku, dužnik je dostavio Uvjerenje, koje je izdato u svrhu regulisanja dobiti, da prema poreznoj evidenciji nema obaveza i nema duga po osnovu javnih prihoda. Shodno navedenom, dužnik je isplatio navedeni iznos dobiti te je shodno tome i umanjeno stanje transakcionog računa u odnosu na dostavljene bilanse, a isto je navedeno u bankovnim izvodima. Dana 11.05.2026. godine, dužnik je podnio zahtjev za povrat poreza na dobit, upućen Poreznoj upravi FBiH, Kantonalni porezni ured Novi Travnik, ispostava Travnik za iznos više uplaćenog poreza na dobit u iznosu od 8.503,00 KM. U obrazloženju je navedeno da je dužnik uredno plaćao akontaciju poreza na dobit u prethodnoj godini, a da istovremeno nije ostavio dobit iz poslovanja u toku 2025. godine. Navedeni iznos u slučaju povrata predstavljao bi dio stečajne mase.
Privremeni stečajni upravnik zaključuje da dužnik već duži vremenski period ne obavlja djelatnost, ne ostvaruje prihoda i nema namjera obnavljati istu, i vremenom će doći u stanje finansijske nelikvidnosti i nesolventnosti, što predstavlja prijeteću platežnu nesposobnost iz člana 6. stav 2. tačka b), a u vezi sa stavom 6. i 7. Zakona o stečaju, tako da preporučuje otvaranje stečajnog postupka s obzirom na raspoloživost stečajne mase i stanje obaveza i potraživanja. Na taj način i potencijalni povjerioci bi se mogli na vrijeme namiriti dijelom ili u cijelosti, uzimajući u obzir knjivodstveno stanje dužnika.  Uzimajući u obzir naprijed navedeno i konstatovano, smatra da dužnik posjeduje validnu i dostatnu imovinu koja bi bila u funkciji stečajne mase, čijim korištenjem bi se mogli izmiriti troškovi stečajnog postupka i eventualno izmiriti dio potraživanja povjerioca, te predlaže otvaranje stečajnog postupka. Preporuka privremenog stečajnog upravnika je da s obzirom na utvrđeno činjenično stanje i posjedovanje imovine koja bi predstavljala stečajnu masu preporučuje da Sud procjeni da li je predujmljeni iznos od strane dužnika dovoljan da pokrije troškove prethodnog stečajnog postupka kao i stečajnog postupka te shodno tome zauzme stav o daljem toku stečajnog postupka. 

Na osnovu rezultata dokaznog postupka sud je utvrdio da su ispunjeni uslovi da se otvori stečajni postupak nad društvom ZENIT d.o.o. Travnik, obzirom da postoje razlozi za otvaranje stečajnog postupka, a prijedlog je dopušten, te kako prema podnosiocu prijedloga i izvještaju privremenog stečajnog upravnika postoji prijeteća platežna nesposobnost, kao i predujmljena novčana sredstva iz kojih se prema predviđanju mogu namiriti troškovi stečajnog postupka, to je sud donio rješenje 51 0 St 245006 26 St od 08.06.2026. godine o otvaranju stečajnog postupak nad imovinom stečajnog dužnika ZENIT d.o.o. Travnik, a za stečajnog upravnika imenovan je Željko Lončar iz Travnika. Rješenje o otvaranju stečajnog postupka objavljeno je u Sl. novinama F BiH br. 47, strana 18, dana 24.06.2026. godine, web stranici suda i na oglasnoj ploči suda. 


Na ispitnom ročištu održanom dana nije bilo prijavljenih potraživanja. Na izvještajnom ročištu stečajni upravnik je izjavio da ostaje u potpunosti kod ranijeg izvještaja i izvještaja od 03.09.2026. godine. Iz navedenog izvještaja proizilazi da je stečajni upravnik kontaktiran od strane Uprave za indirektno-neizravno oporezivanje, radi povrata rješenja o upisu dužnika u Jedinstveni registar poreskih obveznika indirektnih poreza. Dana 24.08.2026. godine, Porezna uprava FBiH, Kantonalni porezni ured Novi Travnik, Porezna ispostava Travnik je donijela rješenje broj 13-6/1-12-6-5296/26 A.Z. kojim se utvrđuje više/pogrešno uplaćenih prihoda te se utvrđuje da dužnik ima više uplaćene javne prihode u vidu poreza na dobit u iznosu od 8.503,00 KM, te da se shodno tome treba izvršiti povrat javnih prihoda na račun dužnika. S obzirom da nije bilo prijave potraživanja u toku stečajnog postupka, stečajni upravnik je izradio tabelu potraživanja koja nije popunjena, a ista je dana 19.08.2026. godine, dostavljena stečajnom sudiji radi prijave eventualnih potraživanja tokom ročišta, iako su svi propisani rokovi protekli. Na ovaj način se konstatuje da dužnik nema nikakvih neplaćenih obaveza prema povjeriocima. Stečajni upravnik je konstatovao da dužnik posjeduje imovinu koja bi predstavljala stečajnu masu, a da ne obavlja djelatnost iz objektivnih razloga odnosno da je tokom stečajnog postupka utvrđeno da nije bilo prijave potraživanja povjerilaca, niti zahtjeva za izmirenje obaveza prema dužniku od strane drugih pravnih ili fizičkih lica, smatra da dalje pravno postojanje dužnika nema pravnu ni ekonomsku opravdanost. Napominje da je jedina konstatovana obaveza dužnika, na osnovu telefonskog poziva inspektorice iz UINO definisana kao obaveza po osnovu poreza na dodatnu vrijednost iz zaliha robe u vidu drvne građe čija je ukupna evidentirana vrijednosti 1.573,00 KM. Shodno činjeničnom stanju iznos PDV-a će se obračunati i platiti, a roba će se vratiti vlasniku zajedno sa preostalim finansijskim sredstvima. Na osnovu svega utvrđenog i konstatovanog, preporučuje da stečajni sudija shodno situaciji poduzme aktivnosti u vezi prestanka postojanja dužnika. Shodno podnesenom izvještaju, stečajni sudija će procijeniti da li je preostali iznos sredstava predujmljen prilikom podnošenja zahjteva za stečaj dovoljan za izmirenje troškova rada stečajnog upravnika, odnosno da li je potrebno angažovati dio sredstava iz stečajne mase radi isplate naknade za rad stečajnog upravnika.
Podneskom od 14.10.2026. godine stečajni upravnik je obavijestio sud i dostavio dokaze da je izvršio povrat poreza na dodanu vrijednost od Uprave za indirektno oporezivanje, da je izvršio isplatu za rad stečajnog upravnika, te da će izvršiti povrat ostatak novčanih sredstava osnivaču društva Ivanki Gelo. 
Obzirom da je stečajni upravnik dostavio dokaze da je izvršio završnu diobu, to je sud shodno članu 196. stav 1., 2. Zakona o stečaju (Sl. novine F BiH br. 53/21), donio odluku kao u izreci rješenja, a u vezi sa članom  108. stava 1. tačka c) i 204. stava 5. Zakona o stečaju.
                Stečajni sudija

                           Senad Murtić s.r.
Pouka: Protiv ovog rješenja može se izjaviti žalba u roku od osam dana od dana dostavljanja rješenja, Kantonalnom sudu u Novom Travniku, putem ovog suda, u 3 primjerka. Dostava se smatra izvršenom istekom pet dana od dana oglašavanja u "Službenim novinama Federacije BiH".

